**Antonov An-225 Mriya** (Антонов Ан-225 Мрия, NATO-kallenavn **Cossack**) var et transportfly som ble utviklet og bygget av Antonov. Det var verdens største fly og var en forsterket versjon av transportflyet Antonov An-124. Mriya (Мрия) betyr «drøm» på ukrainsk. Flyet ble ødelagt under Russlands invasjon av Ukraina i 2022.

Antonov An-225 med den sovjetiske romfergen Buran
Sammenligning mellom store fly

Bakgrunn
--------

Da Sovjetunionen på 1980-tallet bygde sin romferge, Buran, hadde de bruk for et fly til å transportere fergene mellom fabrikken og oppskytings- og landingsplassene. Oppgaven gikk til Antonov designbyrå i Ukraina, som allerede produserte verdens største transportfly, An-124. Flyet, som senere fikk navnet An-225 Mriya, er basert på An-124, men med mye høyere lasteevne, større vinger og flere motorer. An-225 fløy første gang i desember 1988.

Utbredelse
----------

An-225 fantes kun i ett eksemplar. Etter oppløsningen av Sovjetunionen på tidlig 1990-tallet ble romfergeprogrammet skrinlagt av Boris Jeltsin av økonomiske årsaker. Dermed ble An-225 stående og forfalle inntil det etter 10–12 år ble restaurert, forbedret, fikk sivil sertifisering og ble tatt i bruk av Antonov Airlines til de aller tyngste transportoppdragene fra 2001.

Flyet hadde fester for ytre last oppå flykroppen, opprinnelig laget for romfergen Buran. Disse festene var planlagt brukt til en ytre, strømlinjeformet container for å kunne ta med større enheter enn man fikk plass til inne i lasterommet.

Siden 2001 hadde flyet flere ganger satt nye rekorder i både totallast og størrelse/vekt på enkeltkollo. I august 2009 ble det til da største enkelkollo fraktet; en last som omfattet en elektrisk generator på 190 tonn, en enhet som målte 16,2 × 4,3 meter. Den ble fløyet fra Tyskland til Armenia.

Flyet har landet i Norge én gang – på Oslo lufthavn 19. juni 2014. Flyet fraktet med seg militært utstyr fra Afghanistan. Flyet var hjemmehørende på Hostomel-flyplassen.

Ødeleggelse
-----------

I forbindelse med Russlands invasjon av Ukraina bekreftet Ukrainas utenriksminister Dmytro Kuleba 27. februar 2022 at det historiske transportflyet var blitt ødelagt av russiske styrker. Verdens største transportfly ble skadet da russiske styrker angrep Antonov-flyplassen i Hostomel, nær Kyiv. Den ukrainske statlige våpenprodusenten Ukroboronprom antydet at restaurering vil koste over 3 milliarder dollar og krever at Russland betaler for det.

Galleri
-------

* 
* 
* 
* 
* 
* 
*

Referanser
----------

1. ↑  «Krieg in der Ukraine: Weltgrößtes Frachtflugzeug An-225 »Mriya« zerstört». *Der Spiegel* **(tysk)**. 28. februar 2022. ISSN 2195-1349. Besøkt 28. februar 2022.
2. ↑  Flytidsskriftet *Airliner World* oktober 2009
3. ↑  Se monsterflyets landing på Oslo Lufthavn!
4. ↑  «Historisk Antonov-fly ødelagt – VG Nå: Krig i Ukraina». *VG Nå* **(norsk)**. Besøkt 27. februar 2022.

Eksterne lenker
---------------

* (uk) Offisielt nettsted Rediger på Wikidata

* (en) Offisielt nettsted Rediger på Wikidata

* (en) Antonov An-225 – kategori av bilder, video eller lyd på Commons Rediger på Wikidata

* (en) Antonov An-225 – galleri av bilder, video eller lyd på Commons Rediger på Wikidata
* Antonov.com
* Aviation.ru
* Antonov An-225
* An-225
* buran-energia.com

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** LCCN
 |